Едгар Алън По
Вечерница

Превод от английски: Теменуга Маринова, 2001

chitanka.info

На лятото в средата,

точно в полунощ,

бледнееха звездите

пред яркия разкош

на хладната луна,

владетелка в Небето

сред своите слуги

с пътека през морето.

За миг ме погледна

с усмивчица ледна —

прекалено бе хладна за мен

и облаче бяло

я скри с покривало,

а аз се обърнах смирен

към звездицата вечна

със слава далечна

от нейната гордост пленен.

За сърцето ми тленно

тази гордост неземна

в Небесата на ясната нощ

бе дори по-прекрасна

с далечния блясък

от студения лунен разкош.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.